《送程给事知越州 其一》
宋代·沈绅

天街雨歇槐飞花，镇东新府腰青緺。晓排阊阖辞玉皇，肃斋先过文德衙。

赤墀再拜升东涂，赭袍前对明朱霞。公行早为上所器，恩言褒宠何光华。

翰林紫微文章公，欢然惜去宴头加。东堂西府争落笔，诗艳万丈灵星槎。

行周四方心尚壮，劲气晚节开胡沙。东南便乡久思归，翠岩白水得地嘉。

秋风鲈鱼正鲜肥，旗鼓满城看过家。吾乡禹功有馀烈，旧俗质厚民不哗。

比年天时苦荒札，大资公已勤栉爬。行当下车镇清和，仁贤相继自足夸。

蓬莱到日望三山，海波浸眼穷天涯。酒浓诗豪真乐都，莫为画船留若耶。

公才甚高宜大用，归来禁鼓听新挝。

作者简介：沈绅，字公仪，会稽（今浙江绍兴）人。仁宗景祐五年（一○三八）进士（《会稽续志》卷六）。英宗治平四年（一○六七），以尚书屯田员外郎为荆湖南路转运判官（清嘉庆《湖南通志》卷二○九）。神宗元丰中，知庐州（《续会稽掇英集》卷三）。今录诗四首。